钦定古今图书集成/理学汇编/学行典/第177卷 > 孝经 > 《卿大夫章》
## 钦定古今图书集成/理学汇编/学行典/第177卷 > 孝经 > 《卿大夫章》

非先王之法服不敢服，非先王之法言不敢道，非先
王之德行不敢行。是故非法不言，非道不行。口无择
言，身无择行，言满天下无口过，行满天下无怨恶，三
者备矣，然后能守其宗庙，盖卿大夫之孝也。《诗》云：“夙
夜匪懈，以事一人。”

〈注〉服者，身之表也。先王制五服，各有等差，言卿大夫遵守礼法，不敢僭上偪下。法言谓礼法之言，德行谓道德之行。若言非法，行非德，则亏孝道，故不敢也。言必守法，行必遵道，言行皆遵法，道所以无可择也。礼法之言，焉有口过，道德之行，自无怨恶。三者，服言行也。《礼》：卿大夫立三庙，以奉先祖，言能备此三者，则能长守宗庙之祀。〈疏〉《正义》曰：“次明卿大夫之行孝也。”